Jógvan á Lakjuni

Jógvan á Lakjuni (født 13. november 1952 i Fuglafjørður) er en færøysk politiker (Ff.). Han var formann i det færøyske Lagtinget fra 2011 til 2015 og fra 2019 til 2022.

Liv og virke 
Han vokste opp i Fuglafjørður, i en søskenflokk på seks, som sønn av fiskeskipper Jákup Oluf á Lakjuni og hustru Maria Danielsen. Familien har vært tilknyttet Brøðrasamkoman. Morfaren var misjonær og bibeloversetter Victor Danielsen og oldefaren sysselmann Daniel Jacob Danielsen.

Han er utdannet folkeskolelærer fra Føroya Læraraskúli fra 1977. Han underviste i folkeskolen frem til etableringen av Føroya Handilsskúli i Kambsdalur i 1989, da han ble ansatt der.

Han har vært innvalgt på Lagtinget siden 1998, men møtte første gang som varamann i 1989. Han ledet kulturkomiteen 1998–2002 og justiskomiteen 2002–2004. Han var formann i presidentskapet i Vestnordisk råd 2002–2003. I 2004 ble han utnevnt til kulturminister (med kirke- og undervisningssaker) i ABC-regjeringen. Fólkakirkjan motsatte seg utnevnelsen, fordi Jógvan á Lakjuni var med i Brøðrasamkoman, men loven forhindret ham ikke i å ha ansvaret for kirkesaker. Han gikk av sammen med resten av regjeringen i 2008.

Jógvan á Lakjuni var lagtingsformann fra 2011 til 2015 og fra 2019 til 2022, da han ikke stilte til gjenvalg til Lagtinget.

Jógvan á Lakjuni er musikalsk anlagt. Han spiller flygel og synger i kor. Han har tonesatt en rekke salmer og viser, heriblant dikt av Hans A. Djurhuus. Jógvan á Lakjuni satt i redaksjonen for Brøðrasamkomans salmebok av 2015.

Referanser

Eksterne lenker 
 

Færøyske ministre
Færøyske lagtingsmedlemmer
Færøyske pedagoger
Personer fra Fuglafjørður
Portal:Færøyene/artikler